《幽疥》
宋代·舒岳祥

性不耐喧聒，况遭疥痒牵。此物有朋党，一搔千窍连。

幽阴及肘有，烂漫罗胁肩。城狐及社鼠，不如汝穴坚。

蚁虱犹外患，尔独腠理穿。百药既不醒，取说聊自完。

闲邪自检束，敛容如见贤。彼亦畏天理，亦有负其顽。

既不废谈笑，亦不妨食眠。万事贵隐忍，此方老子传。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。